รัฐบาลเก็บรายได้10เดือนเกินเป้า6.04 หมื่นล้านบาท
คลังมั่นใจเก็บรายได้ปี 2562 ทั้งปีได้ตามเป้าหมาย หลังจากผ่านไป 10 เดือน เกินเป้าหมาย 6.04 หมื่นล้านบาท
21 ส.ค. 2562

คลังมั่นใจเก็บรายได้ปี 2562 ทั้งปีได้ตามเป้าหมาย หลังจากผ่านไป 10 เดือน เกินเป้าหมาย 6.04 หมื่นล้านบาท
นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) เปิดเผยว่า ในช่วง 10 เดือนแรกของปีงบประมาณ 2562 รัฐบาลจัดเก็บรายได้สุทธิ 2.11 ล้านล้านบาท สูงกว่าช่วงเดียวกันของปีก่อน 9.12 หมื่นล้านบาท หรือ 4.5% และสูงกว่าประมาณการตามเอกสารงบประมาณ 6.04 หมื่นล้านบาท หรือ 2.9% โดยเป็นผลจากการจัดเก็บรายได้ของกรมสรรพากรเกินเป้าหมาย 4.82 หมื่นล้านบาท หน่วยงานอื่น 4.08 หมื่นล้านบาท และการนำส่งรายได้ของรัฐวิสาหกิจ 1.48 หมื่นล้านบาท รวมถึงการจัดเก็บรายได้ของกรมศุลกากรที่สูงกว่าประมาณการ 7,909 ล้านบาท
ทั้งนี้ เมื่อเปรียบเทียบกับคาดการณ์รายได้รัฐบาลสุทธิที่กระทรวงการคลังได้จัดทำสำหรับการติดตามและประเมินสถานการณ์การจัดเก็บรายได้ (คาดการณ์ ณ เดือนมิ.ย. 2562) โดยพิจารณาจากสถานการณ์เศรษฐกิจและตัวแปรที่ส่งผลต่อการจัดเก็บรายได้รัฐบาลพบว่า การจัดเก็บรายได้รัฐบาลสุทธิในช่วง 10 เดือนแรกของปีงบประมาณ 2562 สูงกว่าคาดการณ์ จำนวน 15,203 ล้านบาท หรือ 0.7% โดยการจัดเก็บรายได้ของทุกหน่วยงานใกล้เคียงกับที่คาดการณ์ไว้
สำหรับในช่วงที่เหลือของปีงบประมาณ กระทรวงการคลังจะติดตามและกำกับดูแลอย่างใกล้ชิดเพื่อให้การจัดเก็บรายได้รัฐบาลเป็นไปตามเป้าหมายที่ตั้งไว้